
Διεθνής διημερίδα με θέμα «Ψηφιακή Καινοτομία-Δίκαιο και Οικονομία» στις 25 και 26 Σεπτεμβρίου 2026

Με ιδιαίτερο ενδιαφέρον αναμένεται η δια ζώσης διεξαγωγή της διεθνούς διημερίδας με θέμα «Ψηφιακή Καινοτομία-Δίκαιο και Οικονομία» στις 25 και 26 Σεπτεμβρίου 2026, την οποία διοργανώνουν το Διεθνές Πανεπιστήμιο της Ελλάδος (ΔΙ.ΠΑ.Ε.) στο πλαίσιο του ΠΜΣ «LLM in Transnational and European Commercial Law, Banking Law, Arbitration/Mediation» και η Νομική Σχολή του Αριστοτελείου Πανεπιστημίου Θεσσαλονίκης (τομέας Εμπορικού και Οικονομικού Δικαίου). Η διεθνής διημερίδα θα λάβει χώρα στο Αμφιθέατρο «Κώστας Θ. Γραμμένος» του Διεθνούς Πανεπιστημίου της Ελλάδος (Πανεπιστημιούπολη Θέρμης).
Στο πλαίσιο της σύγχρονης ψηφιακής εποχής το Διεθνές Πανεπιστήμιο της Ελλάδος αναδεικνύεται σε κεντρικό πυλώνα έρευνας και καινοτομίας στη Βόρεια Ελλάδα. Το Διεθνές Πανεπιστήμιο της Ελλάδος πρωτοπορεί στον διεθνή διάλογο για την ψηφιακή καινοτομία και προσκαλεί καθηγητές, ερευνητές και δικηγόρους να δώσουν απαντήσεις σε ερωτήματα, που ανακύπτουν από την τεχνητή νοημοσύνη και το blockchain, και να φωτίσουν τις προκλήσεις για την χρηματοπιστωτική σταθερότητα από τα κρυπτοστοιχεία.
Η σύμπραξη του μεταπτυχιακού προγράμματος «LLM στο Διεθνικό και Ευρωπαϊκό Οικονομικό Δίκαιο, Τραπεζικό Δίκαιο, Διαιτησία/Διαμεσολάβηση/LLM in Transnational and European Commercial Law, Banking Law, Arbitration/Mediation» του ΔΙΠΑΕ με την Νομική Σχολή του ΑΠΘ συμβάλλει στην αναβάθμιση της ακαδημαϊκής έρευνας και συνεργασίας, καθώς και στην ενίσχυση της εξωστρέφειας αμφοτέρων ιδρυμάτων.
Στη διεθνή διημερίδα συμμετέχουν διακεκριμένοι εκπρόσωποι της ακαδημαϊκής και νομικής κοινότητας. Κατά τη διάρκεια των εργασιών του συνεδρίου θα αναπτυχθούν και θα συζητηθούν ζητήματα, που αφορούν την ψηφιακή καινοτομία στις αστικές και εμπορικές συμβάσεις και στην κεφαλαιαγορά, τη σχέση ψηφιακής καινοτομίας και πνευματικής ιδιοκτησίας, καθώς και τα κρυπτοστοιχεία. Ιδιαίτερη έμφαση θα δοθεί στην ανταλλαγή απόψεων και στη δημιουργία ενός γόνιμου επιστημονικού διαλόγου με την ενεργό συμμετοχή μελών της ακαδημαϊκής κοινότητας, δικαστικών λειτουργών, δικηγόρων, ερευνητών και νομικών.

Πληροφορίες μπορείτε να βρείτε στην ιστοσελίδα του Διεθνούς Πανεπιστημίου της Ελλάδος: https://www.ihu.gr/posts/post-40642 
Απαραίτητη η εγγραφή μέσω του ακόλουθου συνδέσμου: https://webforms.ihu.gr/form/regform-1288 
Γλώσσα: Ελληνικά (δύο εισηγήσεις στις 26.9.2026 θα πραγματοποιηθούν στα αγγλικά)
Επισυνάπτεται το αναλυτικό πρόγραμμα της διημερίδας.

